
TAUSTAA ENNEN KOULUIKÄÄ


Olen kasvanut synnyinkodissa kuusilapsisen perheen kuopuksena. Sodan jälkeinen aika oli hyvin vaatimatonta, monessa asiassa aineellisesti niukkaa. Maalaistalossa omavaraisuutta riitti leipään, jauhoihin, maitoon ja lihaan, nälkä ei ollut vieraana, mutta herkkuja sai harvoin. Joskus saimme palan toppasokeria, minkä päälle laitoimme kärryn tervaa, mitä säilytettiin kanisterissa kärryhuoneessa. Sairastellessa saimme sokeripalan päälle tipan punaista mikstuuraa tai kamferitipan. Jos oli haavoja tai ruhjeita iholla, siihen laitettiin kuusenpihkalappu, tai tulehtuneita haavoja hoidettiin piimäkääreellä ja niin haavat paranivat.


Leluja oli vähän, pääasiassa itse tehtyjä työkaluja muistuttavia. Isän serkulta Amerikasta tulleessa paketissa oli nukke, mikä sulki silmät ja itki. Se oli niin ihmeellinen, niin että sitä kävivät kylän lapset ja aikuisetkin ihmettelemässä. Kirjoja oli niukasti, muistan itselläni vain kolme kirjaa, joita sisko luki minulle.


Kun olin viisivuotias, kylään ja kotiin saatiin sähköt ja hankittiin radio, mistä saatiin kuulla torstai iltapäivisin Markus-sedän lastentunti.









ELÄMÄNMENOA 50-LUVULLA


Muistellessani aikaa 5-15 vuotiaan tytön näkökulmasta. Elämä oli hyvin vaatimatonta, silti muistoríkasta ja lämmintä, vähäisestäkin osasi iloita, vaikkapa uusista villasukista tai jopa sellaisesta, kun saatiin porukalla kuvat heinät latoon. Kaikki kotitilan työt kuuluivat kaikille, se oli luonnollista, myös lapset osallistuivat pienillä tehtävillä. Se ei tuntunut pakotetulta vaan luontevalta, työ oli lasten leikkiä.


Kesäisin me koululaiset olimme paljon paimentamassa lehmiä, useimmiten kahdestaan, niin pitkä päivä pellolla kului paremmin. Eväinä oli voileipä ja maitopullo ja kun korkkia piti auki, niin maito alkoi maistua tuuleta ja se oli pahaa. Jos lehmät söivät paljon tuoretta apilaa, maito maistui heiniltä, eikä ollut hyvää. Paimenessa olimme aamu- ja iltalypsyn välisen ajan. Kelloa ei ollut, seurattiin aurinkoa. Illalla kotona joku laittoi tuvan takana puuhun valkoisen lakanan, se oli merkki, että saa viedä lehmät kotiin. Muutamana vuonna Linnan Toivon väki hakivat meiltä päivittäin maitoa. Muuten lähes jokaisessa talossa oli ainakin yksi lehmä ja pienikin maapala oli viljeltynä.


Yleensä kyläläisten kanssa oltiin paljon tekemisissä, vuoroin “päivämiehinä”, etenkin syksyisin perunannosto- ja puintiaikaan. Pidettiin erilaisia talkoita, kuten pärekaton naulaamista tai talvella naisporukan kanssa ”kökkää” = porukalla kehrättiin tai leikattiin matonkuteita, siinä samalla seurusteltiin. Sellaiset päivät olivat pikkutytön mielestä mukavia.


Kaikki juhlat, kuten häät, pidettiin yleensä kotona vihkimisestä alkaen, mihin kutsuttiin sukulaiset ja oman kylän väki, joilta sai myös talkooapua. Usein oli illalla tanssit joko sisällä isossa tuvassa tai kesällä heinäladossa. Kuokkavieraita saattoi tulla pitkänkin matkan päästä. Ennen sotia häät ovat olleet suuria, jopa kolmipäiväisiä ja kuokkavieraita jopa toisista pitäjistä. Nuorina isä-Viljami serkkunsa Armaan kanssa ovat soittaneet viulua monissa sen aikaisissa häissä. Syntymäpäiviä juhlittiin harvemmin, eikä lapsille järjestetty juhlia, kuin ehkä sisarusten kesken.


Kun jossain talossa oli hautajaiset, ne pidettiin kotona talkoilla. Kustakin talosta kykynsä mukaan vietiin edellisenä iltana pullarinkeli ja maitohinkki tai perunoita. Yleensä kylässä oli pari pääkokkia, jotka keittivät ja heidän apunaan oli muita talkoolaisia. Edellisenä iltana oli perunankuorinta ynnä muita esivalmisteluita. Hautajaispäivänä kokit tarjoilivat mustissa puvuissa ja valkoisessa esiliinassa lihakeittoa ja riisipuuroa rusinasopan kanssa. Kun olin jo teini-iässä, minuakin pyydettiin talkoisiin tiskaajaksi, mikä tuntui aivan kunniatehtävältä. Kylässä oli maatalousnaisten kahviruokakalusto, mitä sai lainata juhliin.


Yleensä kuolemaan liittyvät asiat tapahtuivat kotona ja ruumiit säilytettiin riihessä, kunnes hautausmaan yhteyteen tulivat kylmiöt, mutta silloinkin vainaja käytettiin kotona. Kuorma-auton avolavalle laitettiin arkku, ympärille kuuset ja saattoväelle penkit reunoille. Sellainen muisto on jäänyt, kun neljä vuotiaana olin mukana Pilbackan Maija-tädin viimeisellä matkalla.


Olin 3,5-vuotias, kun oli Manta-mummon hautajaiset, jolloin ruokapöydässä Emmi-tädin mies sai aivoverenvuodon. Lääkäri määräsi hänet pidettävän pimeässä huoneessa liikkumattomana. Muistan, kun muutaman päivän kuluttua miesporukka kantoi hänet hetekan puoliskolla parin kilometrin päähän kotiinsa.


Seuraavana pyhänä, toisen mummoni Amalian hautajaisista on jäänyt mieleeni vain, että jalassani oli uudet valkoiset kumisaappaat, joissa oli oranssit Mikki Hiiren kuvat. Olimme väkijoukossa kylmässä eteisessä, missä kylän kauppias, Pyhälahden Väinö, kehui minun hienoja saappaitani.


Kolmantena peräkkäisenä pyhänä olivat Emmi-tädin miehen hautajaiset, joista muistan vain, kun kävin Mairen kanssa navetassa, missä näin ensi kertaa kirjavan kukon. Sitten vielä kuukauden kuluttua oli naapurin Anni-mummon hautajaiset. Siitä on muistissa ainoastaan seuraava päivä, kun olimme ”rääpiäisissä” syömässä pohjaan palanutta lihakeittoa ja Liisa ja minä piilottelimme kaulaliinalla vesirokon arpia.


Kylät olivat virkeitä ja paljon väkeä jokaisessa talossa. Vinnissä oli koulu ja kauppa, jossa posti. Vinnin tanssilavalla oli kesäisin vilkasta menoa. Sääskessä eli Sääksjärvellä oli käsivälitteinen puhelinkeskus, nuorisoja työväentalot, mylly, kolme kauppaa, posti, koulu, sekä terveystalossa terveyssisar ja kätilö. Lapset synnytettiin kotona. Itse muistan kotonani veljeni lasten Sepon ja Anne-Marin syntymät.


Vinnissä ennen Takalan kauppaa oli Varpula, josta sai ”monipuolista palvelua”. Heidän toimeentulonsa oli niukkaa, tuvassa oli vain yksi huone, missä kolmen ihmisen (aikaisemmin enemmän) sängyt, pöytä ja tuolia sekä joku tulisija. Väinö kävi ihmisille muuraamassa ja tuvassa hän teki suutarin töitä. Senjan kanssa he valoivat saviastioita. He hoitivat myös postia ja aina heillä oli antaa lääkkeitä varastostaan ihmisille sairauden yllättäessä. Heiltä sai ostaa myös lamppuöljyä. Hyvissä ajoin ennen joulua he hankkivat turskaa, jota liottivat lipeässä suuressa saavissa monta viikkoa. Muistan olleeni joskus ennen joulua äidin mukana ostamassa jouluksi lipeäkalaa, mitä yleensä söimme jouluaattona ja se oli hyvää, vaikkakin valmistettaessa haisevaa. Tästä syystä luulen monitoimisessa Varpulassa olleen moninaiset hajutkin.


Sääksjävelle ja Vinniin saatiin sähköt vuonna 1952. Siihenkin tarvittiin talkoohenkeä. Lähes jokaisesta talosta, joilla oli metsää, isännät kaatoivat ja pystyttivät pylväät porukalla. Kotiini ostettiin ensimmäinen radio, mitä kuunneltiin arvokkaasti ja muutenkin sähköä käytettiin säästeliäästi.


Takalan kaupasta tuli kylän keskipiste. Heillä oli puhelin, mistä sai soittaa maksua vastaan tärkeitä puheluita esimerkiksi lääkärille. Puhelin oli keittiössä ja kaikki perheenjäsenet, jos olivat paikalla, kuuntelivat soittajan puheet. Joskus saattoi Laimi puhua tai soittaa puolesta. Varsinaista eläinlääkäriä ei ollut kunnassa, mutta itseoppinut Nissinen paransi useimmat kotieläinten sairaudet. Jos oli kiire saada apua, häntä oli vaikea tavoittaa, koska kiersi ympäri pitäjää. Silloin puhelinkeskuksesta tiesivät, minne taloihin häntä on pyydetty ja he välittivät tietoa eteenpäin. Tuossa tapauksessa oli aivan hyvä, ettei puhelinsalaisuus ollut tiukkaa.


Keltainen postiauto, minkä kyydissä sai myös matkustaa, tuli kirkolta päivisin noin klo 10 ja rahastaja toi postilaukun sisälle kauppaan, mikä oli tupaten täynnä kylän väkeä odottamassa postia. Julius jakoi postin jokaisen nimellä. Paras tapa pitää yhteyttä kauempana asuviin omaisiin ja tuttaviin oli kirjoitella kirjeitä ja kortteja. Siinä ihmiset seurasivat, millaista postia kukin sai. Ruskeat kirjeet tiesivät laskuja, valkoiset muita kirjeitä. Jos joku nuori sai usein valkoisen kirjeen, alkoi juoru kiertää hänellä olevan kirjekaverin, vai liekö ihan sulhasen.


Iltapäivällä noin klo 15.30 postiauto palasi ja haki kaupasta lähtevän postin. Jos meiltä kotoa ei ollut ketään postin jaossa paikalla, sai sen hakea myöhemmin ja usein me koulusta tullessamme toimme oman ja lähinaapurin postin. “Toisten tuvan” Saima toi kaupassa käydessään mielellään meidänkin postin, mutta jos sattui olemaan kirje, niin hän tyttönsä kanssa ensin avasi ja luki sen, ennen kuin antoi sen meille. Metsälän Aarno oli vakituinen postin hakia ja usein hän kuljetti sen meille kotiin, jos oli menossa hevosella metsätöihin. Monta kertaa Aarno välitti myös muuta viestiä, jos oli kauppaan soitettu tärkeää asiaa tms.


Olin jo aikuinen ja juuri valmistunut apuhoitajaksi. Olin metsässä karsimassa puita, jolloin Aarno meni ohitseni omaan metsäänsä ja toi viestin kaupasta, että minun pitäisi soittaa Ähtärin sairaalaan. Siitä iskin kirveeni kantoon ja lähdin juosten kauppaan soittamaa. Jo samana iltana lähdin postiautossa Ähtäriin ja siitä työura alkoi.


Viestit kulkivat ihmeen hyvin suusta suuhun. Jos joku oli menossa vaikka kirkonkylälle, häntä pyydettiin sanomaan asia siellä jollekin, joka taas vei sanoman perille ja toisinpäin joku toi joltakin viestiä. Ihmiset kävivät paljon toistensa luona, ei tarvinnut etukäteen aikatauluja sopia, lähes joka päivä joku kävi meillä tai meiltä joku kävi jossain. Talviaikaan naisväellä oli tapana tulla käsityönsä kanssa päiväksi kylään, jolloin heidät syötettiin ja kahvitettiin ja olin joskus itsekin äidin mukana kyläreissuilla. Isällä oli tapana sunnuntai-iltaisin, kun naisväki oli lypsyllä, käydä serkkujensa Rantatalon Väinön tai Järviahon Joelin luona, usein sain olla mukana pyörän jopparissa ja heidän juodessaan kahvia sain pulla- tai sokeripalan. Lähes jokaisena sunnuntaiaamuna kävivät ”Majakka ja Perävunu”, eli Puunampan Aaro ja Linnan Toivo, jotka kertoivat kaikki kylän tapahtumat viikon ajalta.


Metsälässä käydessä kuuli uutiset selitettyinä perinpohjin. Mustikkamaan Ellillä oli mahtipontiset jutut ja hän tiesi nuorista kuka seurustelee kenenkin kanssa. Kauppa oli myös hyvä tietotoimisto ja usein Laimi huikkasi serkkuaan, äitiäni, keittiöön kuulemaan tuoreimmat salaisuudet, mutta tietenkin kehoitti olla kertomasta eteenpäin.


Tuohon aikaan eläkkeet ja sosiaalinen tuki olivat olemattomia. Kodittomat saattoivat kulkea talosta taloon tehden työtä ruokansa ja yösijan eteen. Kulkukaupiaat kävivät kaupustelemessa tavaroitaan. Pyörällä kulki yksi mies naisten vaatteissa, jota sanottiin Akkamieheksi. Hän myi mattopiiskoja ja me lapset pelättiin, kuitenkin aivan syyttä. Monena vuonna meillä yöpyi Typy Nikolai ja hän toi aina tullessaan vaalean hyvältä maistuvan kaupan leivän. Aamulla lähtiessään hän antoi äidille kiitokseksi hyvästä kohtelusta jonkin myytävistä tavaroistaan: kauhan,vispilän tai kukka-amppelin.


Romaniväestö kierteli suurin joukoin hevosella talosta taloon. He pyysivät ruokatarvikkeita ja halusivat keittää ja syöttää pesueensa. He yöpyivät joissakin taloissa, mutta meillä eivät koskaan.


Pari kertaa vuodessa kiesi nuohooja ja tinuri tinaamassa kupariset kahvipannut sekä joskus joitakin työkalujen korjaajia, karjan ostajia, huonekalu- ym. kauppiaita, metsän ostajia, sähkömittarin lukioita ja lehtija vakuutusasiamiehiä.


Elämä kulki vuodenaikojen mukaan. Ympäri vuoden aamuin illoin oli karjanhoito. Talviaikaan naiset tekivät paljon käsitöitä, villat kehrättiin, mattoja kudottiin ym. Isä korjaili työkaluja, teki puutöitä ja pärekopsia. Talvella kaadettiin puita myytäväksi ja tehtiin polttopuita. Jo huhtikuulla alkoi sonnanajo pellolle ja lumien sulettua kynnöt ja kylvöt. Juhannuksen seudulla oli hiljaisempi aika, jolloin kunnostettiin työkalut ennen heinäntekoa. Maatyötä riitti, kunnes syksyllä sato oli korjattu. Ennen talven tuloa joskus teurastettiin lammas, ja joka syksy teurastettiin sika. Se päivä oli aina mieleenpainuva, kun Niemen Armas tuli aamulla pyssyn kanssa ja minun piti pysytellä sisällä, kunnes sikaa alotettiin kalttaamaan halkohuoneen luona. Sitten sain olla kaatamassa kiehuvaa vettä ruhon päälle, jolloin karva irtosi hyvin. Kun se oli paloiteltu, Armas otti siitä palkkioksi lihaa ja toinen puoli ruhosta vietiin kauppaan myytäväksi. Sitten herkuteltiin sisäelimistä ja lihasta tehdyllä ruualla sekä veriletuilla. Suolatut lihat syötiin talven aikana. En muista kotona muita eläimiä teurastun. Yleensä ruhot on käytetty tarkkaan: suolista on tehty makkaroita ja nahat on myyty suutarille tai kiertävälle nahkurille. Muistan kotona syksyisin, kun tehtiin suolista lipeän kanssa saippuaa, mitä käytettiin pyykinpesussa.


Koska pyykkikoneita ei ollut, vaatteita ei pesty yhtenään. Likaista pyykkiä kerättiin, varsinkin talven aikaan, jolloin kaivosta vesi saattoi olla vähissä. Jo edellisenä päivänä kannettiin puut ja vesi kaivosta (joskus jopa luomalta asti) karjakeittiöön. Seuraavana aamuna heti navettatöiden jäkeen alkoi vaatteiden käsin hieronta pyykkilautaa vasten. Vaaleat pyykit keitettiin lipeässä, isossa padassa. Huuhdeltiin kädet kohmeessa kylmällä kaivovedellä ja laitettiin ulos, vintille tai halkohuoneeseen kuivumaan, missä ne talvella jäätyivät. Kesällä oli helpompaa, joskus vietiin hevosella pienempi pata ym. tarvikkeet Vinnin purolle, missä vedet olivat lähellä. Joka tapauksessa pyykinpesuun kului yhden tai jopa kahden ihmisen kokonainen päivä.


Maa- ja ulkotyöt saatiin tehdyksi lokakuussa Mikon-päivään eli Mikkeliin mennessä. Heti marraskuun alussa oli syksyn kohokohta Pyhäinmiesten päivä eli kekri, jolloin vanhaan aikaan juhlittiin sadonkorjuun päättymistä. Sääksjäven Nuorisoseuraitalolla pidettiin juhlia Parttenkoliaisia (nimi tulee viljan kuivatuksen ja puinnin jälkeen tyhjistä riihen parsista). Juhlissa esitettiin ohjelmaa, syötiin sadonkorjuu- ruokaa ja lopuksi tanssittiin.


Joulut olivat hyvin vaatimattomia, niukasti lahjoja, jos ollenkaan. Joulupukin muistan käyneen vain kerra. Silti oli joulun tuntu, oli siivottu perusteellisesti ja tietenkin oli vähäkoristeinen joulukuusi. Aaton ruokana oli lipeäkala ja tuoretta leipää ja pullaa, joskus pikkuleipää tai kakkua. Jouluun liittyy myös omenan ja appelsiinin tuoksu. Lehmät harjattiin jouluksi ja saivat paremman ape-annoksen, samoin hevonen sai rouskutella kunnon kauraa. Joulukirkossa ei käyty, koska kulkuyhteydet olivat huonot. Joulupäivä pyhitettiin, jolloin vierailut olivat kielletyt. Vasta tapanina ihmiset saivat käydä kylässä, siksi puhutaan tapaninajelusta. Vuoden vaihtuessa ei ollut ihmeempiä tapahtumia, meillä ei edes valettu tinoja, sen sijaan nuoret kokoontuivat tanssipaikoille. Loppiaiseen merkitsi vain joulun ja pyhien loppua ja arjen alkaessa sai viedä joulukuusen pois.


Joulun jälkeen vuoden kierrossa on seuraavana laskiainen. Niin kotona kuin koulussa hiihdettiin ja käytiin mäenlaskussa, jolloin huudettiin pitkiä pellavia eli toivottiin seuraavalle kesälle hyvää pellavan kasvua.


Pääsiäisenä oli jo valoista ja kevään tuntua. Pitkäperjantai tuntui sanansa mukaan pitkältä, koska silloinkaan ei saanut vierailla. Pääsiäislauantaina lapset pukeutuivat trulleiksi ja kulkivat talosta taloon kerjäten jotain pientä kupariseen kahvipannuun. Pimeän tullen sytytettiin pääsiäiskokko, mihin oli pitkin viikkoa koottu risuja, olkia ynnä muuta poltettavaa. Aikaisin illalla monessa talossa poltettiin ensin narrikokko, jolla yritettiin narrata kyläläisiä sytyttämään omansa, sillä vähän kilpailtiin, kenellä isoin kokko ja kuka myöhäisimpään polttaa sen. Seuraavana yönä kulkivat trullit tekemässä ilkeyksiä karjalle. Juuri ennen kuin lapset menivät aamulla navettaan, oli äiti kaatanut lampaan päälle vettä tai leikannut vähän villaa pois ja sanoi sen trullien tehneen.


Vappu oli työläisten juhla marsseineen, jollaista en ollut koskaan katsomassa. Aina silloin kotona otettiin perunansiemenet itämään, kun koulusta oli vapaata ja lajittelu vaati monta kättä. Vapusta alkoi kesä, sai pukea edellisen kesän mekon ja kengät, mitkä tuntuivat pieniltä. Uuden asusteen sai äitienpäiväksi koululla vietettyyn juhlaan, jolloin esitettiin ohjelmia.


Kevään kohokohtia olivat helluntain pyhät, mihin mennessä kylvötyöt oli tehty. Pihat ja tupa siivottiin perusteellisesti. Aitta (ei meillä) ja vinttikamari kunnostettiin kesäksi nuorten käyttöön. Helluntaina käytiin joukolla tansseissa. Jos ei heilaa helluntaina, ei koko kesänä ketään.


Kesän suurta juhlaa juhannusta nuoret viettivät tansseissa, mihin pääsi vasta rippikoulun käytyään. Nuoremmat nauttivat kodin lähellä ulkona tai tervahaudalla punaista limpparia, yksi pieni pullo jaettiin kolmen kesken ja oli juhlan tuntua. Vieraita kävi pyhinä paljon ja isä vei miesvieraat katsomaan viljelyksiä, kun ruispelto tuulenvireessä lainehti. Kesän aikana lomailevat sukulaiset viipyivät pitkiäkin aikoja ja jotkut osallistuivat esim. heinäntekoon.


Vinnin lava piti kesäisin kylän virkeänä. Joka lauantai ja/tai sunnuntaina olivat orkesteritanssit, mihin nuoria kokoontui lähipitäjistäkin. Parina kesänä oli järjestetty useampi päiväiset Kalkkijuhlat, jolloin oli näytös kalkinpoltosta ym. oheistapahtumaa. Järviseudulla pidettiin myös Tervanpolttojuhlia samalla periaatteella, muistaakseni selliset olivat myös kerran Vinnissä. Noihin juhliin osallistuivat niin vanhat kuin nuoretkin. Muistuu mieleen kylän muutamien emäntien istuvan penkissä seuraamassa, kuka tanssii kenenkin kanssa ja sillä tavalla tiedot pysyivät ajantasalla.


Vinnin lavan toiminnan hiipuessa, Kisarannan toiminta elpyi ja silloin itsekin olin jo siinä iässä, että sain käydä tansseissa. Pitkäikäisin ja suurin oli Lappajärven Halkosaari, jonne säännöllisesti oli lähipitäjistä linja-autokuljetus. Talviaikaan tanssipaikat olivat pienempiä, Sääksjärvellä Työväen- eli Järjestötalo sekä Nuorisoseuraintalo, missä järjestettiin hyvinä aikoina tanhukursseja ja tehtiin näytelmiä.


Heti 1950-luvun alussa Nuorisoseura järjesti Sääksjärvellä kolmipäiväiset Kruunuhäät, se on iso näytös perinteisistä häistä ja vaati suuren joukon esittäjiä. Ne olivat koko Järviseudulla suuri tapahtuma ja useana kesänä esitetty. Isä-Viljami oli aina soittamassa viulua muutaman muun miehen kanssa ja kerran alle kouluikäisenä muistan olleeni katsomassa paikan päällä. Muita pienempiä tanssipaikkoja olivat Perhon Oksakoski sekä Vetelin Patana ja Räyrinki.

